Συγκέντρωση διαμαρτυρίας από Χριστιανικά Σωματεία και Θεολόγους έλαβε χώρα στα Προπύλαια κατά των «Νέων Θρησκευτικών», προκειμένου να εκφράσουν την αντίθεσή τους στην απόφαση του υπουργείου Παιδείας να αλλάξει το μάθημα των Θρησκευτικών.

Ακολούθως, πραγματοποίησαν πορεία προς τη Βουλή όπου παρέδωσαν ψήφισμα διαμαρτυρίας.

Με σύνθημα «λέμε ΟΧΙ στα νέα Θρησκευτικά» οι συγκεντρωμένοι ζητούν να μην αλλάξουν τα βιβλία των Θρησκευτικών, όπως αποφάσισε το υπουργείο Παιδείας.

Ανάμεσα στους παρευρισκομένους είναι ο καθηγητής του ΑΠΘ, Ηρακλής Ρεράκης, και ο μητροπολίτης Πειραιώς, Σεραφείμ.

Την ίδια ώρα, μπροστά στο Μνημείο του Άγνωστου Στρατιώτη, εξέφραζε διαμαρτυρία και η Ανώτατη Συνομοσπονδία Πολυτέκνων, η οποία σε συνεργασία με τα Χριστιανικά Σωματεία και τους θεολογικούς συλλόγους της χώρας αντέδρασε στον «πολυθρησκειακό προσανατολισμό» των «Νέων Θρησκευτικών», με αίτημα να μην προχωρήσει καμία αλλαγή.

Όπως τονίζουν στην ανακοίνωσή τους η ΑΣΠΕ και τα Χριστιανικά Σωματεία, τα «Νέα Θρησκευτικά» έρχονται σε αντίθεση με το Σύνταγμα και τους νόμους της Ελλάδας, υποβαθμίζουν ύπουλα το πρόσωπο του Χριστού και την αλήθεια της Ορθοδοξίας, οδηγούν στην πανθρησκεία και τον αγνωστικισμό και στηρίζουν την άνιση μεταχείριση των ορθόδοξων μαθητών σε σχέση με τις μικρές ομάδες των αλλοθρήσκων.

in.gr